Aðalfundur Landssambands veiðifélaga mótmælir harðlega áformum um risalaxeldi erlendra og innlendra fjárfesta á norskum ógeltum laxi í opnum sjókvíum hér við land . Aðalfundurinn , sem var haldinn 9. - 10. júní , telur að þessi áform stefni óspilltum stofnum villtra laxafiska í voða og séu í raun aðför að viðkvæmri náttúru Íslands . Fundurinn krefst þess að stjórnvöld stefni að því að einungis verði leyft sjálfbært eldi í lokuðum sjókvíum eða kerjum á landi þannig að eldið skaði ekki umhverfið . Í ályktun aðalfundarins er því haldið fram að undanfarið ár hafi tugþúsundir eldisfiska sloppið úr kvíum og gengið upp í ár , jafnvel fjarri eldisstöðvunum . „ Það er því aðeins tímaspursmál þar til erfðamengun mun mælast í íslenskum laxastofnum . Fundurinn bendir á nýtt álit Erfðanefndar landbúnaðarins þar sem lagt er til að stöðvuð verði frekari útgáfa leyfa til sjókvíaeldis á laxi , þar á meðal þá tugi þúsunda tonna sem komin eru í formleg umsóknarferli . “ Í ályktuninni er vísað í reynslu Norðmanna af laxeldi í sjókvíum sem hafi leitt í ljós „ endalausa baráttu við smitsjúkdóma , erfðablöndun við villta laxastofna og lúsafaraldur sem ógnar líffræðilegum fjölbreytileika . „ Sömu aðstæður hafa komið upp við Íslandsstrendur þar sem slátra hefur þurft hundruðum þúsunda fiska . Allar fullyrðingar um að ekki mundi koma upp lúsasýkingar í eldinu hafa reynst rangar . Vegna umfangs sýkinganna hafa verði veitt leyfi til losunar lúsaeiturs í eldiskvíar á Arnarfirði . Slíkt eitur hefur alvarleg áhrif á annað lífríki , “ segir í ályktun aðalfundar Landssambands veiðifélaga .